  Наталья Тетерина 18-тӥ коньывуонэ Ижкарын Калыкъёслэн эшъяськон юртазы «Туала этномода: шуг-секытъёс но азинскыны луонлыкъёс» котырес ӝӧк финн-угор егитъёслэсь «Палэзян» фестивальзэс усьтӥз. Таӵе ужрад фестиваль улсын кыкетӥзэ радъяське ни. Туэ отчы удмурт, пор но коми-пермяк дизайнеръёс, Удмуртиысь технологияя дышетӥсьёс, модая театръёсысь ӧнерчиос но мукетъёсыз пыриськизы. Котырес ӝӧклэсь ужзэ Удмуртиысь тодмо дизайнер Полина Кубиста но Ижкарысь стилья «Ажиотаж» школалэн кивалтӥсез Олег Ажгихин радъязы. Пумиськонэ лыктэмъёс этномодалэсь кулэлыксэ пусйизы. Полина Кубиста иворъёсъя «Удмуртия» агентстволы вераз, этномодаен тунсыкъяськись адямиос вань бере, со уз быры шуыса.  Этномодалэн валтӥсь ужпумез, мон малпасько — котькуд калыклэсь аспӧртэмлыксэ утён. Мон малпасько, али глобализация, дыр, туж зол люкетэ. Озьы ке, но, этно — со ноку но уз быры, вань дизайнеръёс, вань адямиос, кудъёсыз та ӧр понна дурбасьто, азинто сое. Соин ик, мон уг малпаськы мае ке но ми ыштом шуыса, кыӵе ке кышкытлык вань шуыса. Озьы-а, тазьы-а луозы адямиос, кудъёсыз сое азинтозы Полина Кубиста, дизайнерКенешонэ пыриськисьёс сюлэмшугъяськытӥсь юанъёсты ӝутӥзы. Кылсярысь, Коми-Пермяк округысь Кудымкарысь дизайнер Вера Мехношина но модалэн «Созвездие» театреныз кивалтӥсь Яна Радостева ӝожтӥськизы, соослэн каразы калык этнодӥсен ветлыны возьдаське шуыса, куд-огез уг ик тоды, мар со сыӵе коми-пермяк пужы. Кудымкарысь ӧнерчиосын огкылысь Марий Элысь дизайнер Евгения Кошкина. Соослэн но улосвылазы поръёс асьсэ йӧскалык шӧмын дӥськутъёсын калык пӧлы потыны уггес дӥсьто. Со сяна, эшшо одӥгез шуг-секытэз коньдонэн герӟаськемын. Этнодӥсез вурон, чеберъян секытгес но трос дыр басьтэ бере, огшоры дӥсьлэсь дуногес сылэ. Соин ик мылкыд карисьёс но сое басьтыны ӵемысь уг быгато. Нош Эгра каргуртысь суредась-модельер Надежда Касаткина Удмуртиын сыӵе шуг-секытъёс ӧвӧл шуыса пуйиз. Со верамъя, удмурт шӧмын дӥсьёсты нуллыны мылкыд карисьёс ичи ӧвӧл, нош ӧнерчилэн ваньмызлы сыӵе дӥсь вурыны дырыз уг тырмы. Солэсь кылдытэм коллекциоссэ туж ӝог басьяло. Этномода «Палэзян» фестивальын 13 фото Касаткиналэн кылъёсыныз Удмуртиысь Калыкъёслэн эшъяськон юртсылэн кивалтӥсезлэн этнокультура ужъя воштӥсез Татьяна Фёдорова но соглаш. Элькунамы пӧртэм йӧскалык ужрадъёсы та дыре тросэз удмурт калык дӥсен пӧрмо. Азьло со нимаз куронэн герӟаськемын вал, нош али калык ачиз мылкыд каре, пусйиз Татьяна Фёдорова. Удмуртиын этномода азинске шуыса Полина Кубиста но вераз. Али ми вылӥе гинэ мынӥськом, малы ке шуоно асьмелы милитари стиль яке кежуал стиль акыльтӥз ни. Потэ этномодаез азинтэм но йылолъёс доры берытскем, малы ке шуоно отын шуныт, шыпыт-небыт, умой, малы ке шуоно со асьмелы тодэ вайытэ песянайёсмы сярысь, вашкала выжыосмы сярысь Полина КубистаОзьы ке но, Удмуртиын этномодаен герӟаськем сюлмаськонъёс вань, тужгес трос соос гуртъёсын. Кылсярысь, Алнаш ёросысь технологияя дышетӥсьёс басма тырмымтэлы ӝожтӥсько. «Кызьы потын со шуг-секытысь, мар карын, кызьы нылпиосыз дышетын — соин ласянь ми лыктӥм вал. <…> Ми валамы, ми шонер ужаськом шуыса. Ӧр, кудзэ ми басьтӥм, со милям шонер мынэ, ми ум кылиське улонлэсь», — шуиз Алнаш школаысь дышетӥсь Татьяна Кубышева. Ватсалом, «Палэзян» фестиваль улсын этномодая котырес ӝӧк сяна, Ижкарысь Калыкъёслэн эшъяськон юртазы дӥсьёсын коллекциосты возьматон но ортчиз. Нош солэсь азьло кык адӟытонъёс усьтӥськизы: Григорий Степановлэн туспуктэмъёсыныз «Мукет адӟон. Другое измерение» но Ксения Чимали Ворончихиналэн горд сюйлэсь лэсьтэм ужъёсыныз но туспуктэмъёсыныз «Бус. Туман». Тодэ вайытом, финн-угор калыкъёслэн «Палэзян» фестивальзы Ижкарын туэ 18–21 коньывуонэ ортчоз. Ужрадэ Венгриысь, Марий Элысь, Мордовиысь, Комиысь но Удмуртиысь творчествоя коллективъёс пыриськозы. Тегъёс: Лулчеберет Ижкар егитъёс Удмуртия финн-угоркалыкъёс  